་བགྱིས་ནས། ། སླར་ཡང་ བསོད་ནམས་ཞིང་གི་མཆོག་ལ་བསོད་ནམས་ཀྱི། ། ལོ་ཏོག་དམ་པ་ཀུན་ནས་སྤེལ་སླད་ཀུན་བཟང་གི། རྣམ་འཕྲུལ་ཇི་བཞིན་མཆོད་པའི་སྤྲིན་གྱིས་མཆོད་པར་བགྱི༑ ༑སྒྱུ་མ་མཁན་གྱིས་སྒྱུ་མའི་རྫས་ལྟར་མཆོད་སྤྲིན་རྒྱ་མཚོའི་རྣམ་འཕྲུལ་སྤྲོ་ཕྱིར་མཆོད་པའི་རྫས།  ། སྣམ་སྦྱར་ཆོས་གོས་སྣམ་ཕྲན་གླེགས་བུ་ཀུན་ནས་སྦྱར་ལེགས་པདྨ་དམར་པོ་ལྟར་དམར་བ། ། གསེར་གྱི་རི་མོ་གསེར་གྱི་འོད་འབྱིན་བཀྲམ་པས་ཆེར་བཀྲ་ལྕགས་རིའི་ཁོར་ཡུག་མུ་ཏིག་གི ། ཕྲེང་བ་ཟུང་གིས་ཕྲེང་དུ་ དངར་ཞིང་ཟུང་དུ་སྦྱར་འདི་ཏིང་འཛིན་སྒྱུ་འཕྲུལ་གྱིས་སྤྲུལ་པས།  ། མཆོད་པའི་ རྣམ་འཕྲུལ་ཞིང་ཁམས་རྒྱ་མཚོ་རྒྱ་མཚོའི་རྡུལ་སྙེད་སྣ་ཚོགས་མཆོད་པའི་སྤྲིན་ ཕུང་གིས།  ། རྣམ་པར་བརྒྱན་པའི་རྒྱན་གྱི་འོད་ཟེར་ཕྱོགས་བཅུར་འཕྲོ་བའི་འོད་ ཀྱི་རྩེ་མོར་རྒྱ་མཚོ་ཡི།  ། རྡུལ་གྱི་གྲངས་སྙེད་རིན་ཆེན་པདྨོ་རིན་ཆེན་འོད་འབྱིན་ ཀུན་ནས་རྒྱས་པའི་སྙིང་པོ་ལ།  ། ལྷ་དང་མི་ཡི་འདོད་ཡོན་རྨད་ནི་འདོད་རྒུའི་ དཔལ་འབྱུང་བྱེ་བ་ཕྲག་བརྒྱ་ལེགས་གནས་པ།  ། ཀུན་ཏུ་བཟང་པོའི་རྣམ་འཕྲུལ་ ཇི་བཞིན་ཀུན་ནས་དགེ་བའི་སེམས་ཀྱིས་སྤྲུལ་པའི་མཆོད་སྤྲིན་འདི།  ། ཆོས་ དབྱིངས་ཇི་བཞིན་ནམ་མཁའི་དབྱིངས་ཀུན་ཀུན་ནས་ཁྱབ་ཅིང་སེམས་ཅན་ དབྱིངས་མཐའ་ཇི་སྲིད་པར། ། རྣམ་པར་གནས་ནས་ཆོས་ཀྱི་རྒྱལ་པོ་རྒྱལ་བ་རྒྱལ་སྲས་རང་རྒྱལ་དགྲ་ལས་རྣམ་རྒྱལ་བས། ། ཀུན་ནས་བསྐོར་བའི་དཀྱིལ་འཁོར་ཀུན་ཏུ་རྣམ་པར་མཆོད་པས་མཆོད་པ་ཀུན་གྱིས་མཉེས་གྱུར་ཅིག། མཆོད་རྫས་དྲི་མེད་ལྷ་ཡི་གོས། ། ཡིད་འོང་མཛེས་པ་གང་གི་སྐུ། ། མཚན་གྱི་དཔལ་གྱིས་འབར་བ་གང་། ། ཀུན་ནས་གཡོགས་པས་མཛེས་བྱས་པ། ། རིན་ཆེན་གསེར་གྱི་ལྷུན་པོའི་རྒྱལ། ། ཚ་ཟེར་བྱེད་པས་བཞུ་བའི་སྤྲིན། ། པདྨ་རཱ་གའི་མདོག་(《ཞ》འོད་) སྣང་བས། ། ཡོངས་སུ་བསྐོར་བ་ལྟ་བུ་ལགས། ། ཡང་ན་བཅོམ་ལྡན་ཁྱོད་སྐུ་དྲི་མེད་ཉིན་མོར་བྱེད་པའི་དཀྱིལ་འཁོར་ལྟ་བུར་ཀུན་ནས་རབ་ཏུ་གསལ་བ་གང་། ། ཆོས་གོས་འོད་ཟེར་སྣམ་ཕྲན་གླེགས་བུའི་ཕྲེང་བ་སྤེལ་ལེགས་ཉེ་བར་འཁྲིགས་པ་བལྟ་ན་སྡུག་པས་ཡོངས་བསྐོར་བས།  ། མཛེས་པ་གཞན་ཀུན་སྐར་མའི་ཚོགས་ ལྟར་ཟིལ་གྱིས་མནན་ནས་∶གདུལ་བྱ་(《ཞ》《ལུ》-གདུལ་བྱ)རབ་དགའི་མེ་ཏོག་པདྨོའི་ཚལ་རབ་རྒྱས་བྱེད་ཅིང་། ། སྙན་དངགས་མཁན་གྱི་སྦྲང་རྩི་འཛིན་པས་སྙན་དངགས་ངག་གི་བསྟོད་དབྱངས་དར་དིར་ཀུན་ཏུ་སྒྲོགས་པར་བགྱིད་པ་ལགས། །  ཡང་ན་ཁྱོད་སྐུ་ལྷུན་པོ་བཞིན། ། ཆོས་གོས་ནམ་མཁའ་ལྟ་བུར་མཆིས། ། དེ་ལ་གསེར་གྱི་རི་མོ་ནི། ། བཀྲམ་པ་གཟའ་སྐར་ཚོགས་ལྟར་བཀྲ། ། ཡང་ན་རྒྱལ་བའི་གཞལ་མེད་ཁང་མཛེས་ཤིན་ཏུ་དྭངས་པའི་ཡིད་བཞིན་མཚོར། ། ན་བཟའ་ཆོས་གོས་ཆུ་སྐྱེས་དམར་པོའི་འདབ་རྒྱས་ལྟ་བུར་སྣང་བའི་དཀྱིལ། ། བཅོམ་ལྡན་ཁྱོད་སྐུ་ཡོངས་སུ་རྫོགས་པའི་སྙིང་པོ་ལྟར་ཡང་མཛེས་པ་སྟེ། ། མཚན་གྱི་དཔལ་དང་དཔེ་བྱད་བཟང་པོའི་ཟེའུ་འབྲུའི་ཕྲེང་བས་སྤྲས་པ་ལགས། ། དེ་སླད་དེ་ཡི་སྙན་པའི་དྲི་བསུང་ཕྱོགས་བཅུར་ཁྱབ་པས་ཉེར་བསྡུས་པའི། ། དད་ལྡན་བུང་བའི་སྤྲིན་ཕུང་ལྟ་བུར་ཉེ་བར་འཁྲིགས་པས་ཁྱོད་ཀྱི་སྐུ། ། དཔལ་གྱིས་འབར་བ་མངོན་སུམ་སྣང་བས་ཡིད་རབ་འཕྲོགས་པས་བསྔགས་པ་ཡི། ། དར་དིར་སྒྲ་དབྱངས་སྒྲོགས་པར་བགྱིད་རྣམས་དངོས་གྲུབ་སྦྲང་རྩིས་ཚིམ་མཛད་ལགས། ། ཡང་ན་ཐུབ་པ་ཁྱོད་ཀྱིས་ཁམས། ། ཆོས་རྣམས་ཀུན་གྱི་དབྱིངས་ཉིད་ལགས། ། དེ་ལ་ཀུན་རྫོབ་ཆེར་བཀྲའི་ཆོས།  ། ཉེ་བར་བསྟན་པ་ཉེར་མཚོན་སླད།  ཁྱོད་སྐུ་ལྷུན་པོ་ལྟར་ བསྟན་པའི། ། རྟེན་ལ་ཞིང་ཁམས་རྒྱ་མཚོའི་ཚོགས། ། རྣམ་པར་བཀྲ་བའི་ཆོས་གོས་ནི། ། བརྟེན་པ་ལྟར་ཡང་གྱུར་པ་ལགས། ། ཡང་ན་གང་ཚེ་ཐུབ་པའི་རྣམ་འཕྲུལ་མིག་འཕྲུལ་མཁན་གྱི་སྒྱུ་འཕྲུལ་ལྟ་བུར་སྤྲུལ་མཛད་པ། ། དེ་ཚེ་ཞིང་ཁམས་རྒྱ་མཚོའི་རྡུལ་སྙེད་འགྲིབ་པ་མེད་པར་ཁྱོད་ཀྱི་སྐུ་ཡི་དཀྱིལ་འཁོར་ལ། །  ཀུན་ཏུ་སྣང་བའི་སྣང་བ་དམ་པ་སྐྱེ་རྒུ་ཀུན་ལ་ཀུན་ནས་སྐྱེད་མཛད་ཇི་བཞིན་ དུ༑ ༑འདི་ཡི་སྐུ་གཟུགས་བརྟན་པར་བཞུགས་ལ་ཆོས་གོས་ཞིང་ཁམས་རྒྱ་མཚོ་བཀྲམ་པའང་སྣང་བ་ལགས། ། དེ་འདྲ་སྣང་བས་གང་གི་ཡིད། ། ཀུན་ནས་འཕྲོག་པར་བགྱིད་པ་ནི། ། འདོད་ལྡན་དག་གི་ལྷ་མོའི་ལུས། ། ཡིད་འོང་མཐོང་བ་ལྟ་བུར་མཆིས། ། ཀུན་ནས་ཉོན་མོངས་དྲི་བྲལ་སླད། ། ཤིན་ཏུ་མཚུངས་པའང་མ་ལགས་སོ། ། ང་དང་ང་ཡིར་འཛིན་པ་ཡིས། ། ཀུན་ཏུ་རྟོག་པ་ཀུན་བྲལ་ཡང་། །  འགྲོ་བའི་ཡིད་ནི་ཡོངས་བསྒྱུར་བས། ། སྒྱུ་མའི་སྤྲུལ་པ་ལྟ་བུར་མཆིས། ། དགེ་བའི་ས་བོན་བརྟས་བགྱིད་སླད། ། ཤིན་ཏུ་མཚུངས་པའང་མ་ལགས་སོ། ། དེ་ཡིས་དད་པའི་ཆུ་གཏེར་ནི། ། རྣམ་པར་རྒྱས་པར་བགྱིད་པས་ན། ། ཆར་ཆེན་རབ་ཏུ་འབེབས་བགྱིད་པའི། ། རྣམ་པར་སྒྲོགས་པའི་སྤྲིན་འདྲར་མཆིས། ། འབྲས་བུ་འབྱིན་པས་མི་ཟད་སླད། ། ཤིན་ཏུ་མཚུངས་པའང་མ་ལགས་སོ། ། འགྲོ་བ་རྣམས་ཀྱི་བསོད་ནམས་ཀྱི། ། ལོ་ཏོག་ཡོངས་སུ་འཕེལ་བ་ཡི། ། རྟེན་གྱི་དམ་པར་གྱུར་པས་ན། ། ས་ཆེན་དང་ཡང་འདྲ་བར་མཆིས། ། ཀུན་གྱི་བླ་ན་ལྷམ་པའི་སླད། །  ཤིན་ཏུ་མཚུངས་པའང་མ་ལགས་སོ། ། དད་ཅན་རྣམས་ཀྱིས་སྨོན་བགྱིད་པའི། །  འདོད་རྒུའི་དཔལ་འབྱོར་གང་ལགས་པ། ། དེ་ཀུན་ཡོངས་སུ་རྫོགས་བགྱིད་པས། །  ལྷ་ཡི་དཔག་བསམ་ཤིང་འདྲར་མཆིས། ། ཡང་སྲིད་རྣམ་པར་སུན་འབྱིན་སླད། །  ཤིན་ཏུ་མཚུངས་པའང་མ་ལགས་སོ། ། གསོལ་བ་བཏབ་ན་སྒྲ་མེད་ཀྱང་། ། དད་ལྡན་རྣམས་ཀྱི་ཡིད་ལ་ཆོས། ། ཤིན་ཏུ་ངེས་པར་བགྱིད་པ་ནི། ། རང་རྒྱལ་རྣམས་ཀྱི་འཕྲུལ་འདྲར་མཆིས། ། ཕྲིན་ལས་རྩོལ་བ་མི་མངའི་སླད། ། ཤིན་ཏུ་མཚུངས་པའང་མ་ལགས་སོ། ། སྐྱེ་རྒུའི་བློ་གྲོས་པདྨོའི་ནི། ། ཀུན་ནས་ཁ་འབྱེད་བགྱིད་པས་ན། ། ཆུ་སྐྱེས་རྣམ་པར་རྒྱས་བྱེད་པའི། ། ཚ་ཟེར་བྱེད་པ་ལྟ་བུར་མཆིས། །  གདུང་བ་དག་ཀྱང་སེལ་བགྱིད་སླད། ། ཤིན་ཏུ་མཚུངས་པའང་མ་ལགས་སོ། །  འགྲོ་བའི་ལོག་པར་སྲེད་པ་ཡི། ། ཡིད་ཀྱི་དྲི་མ་འཕྲོག་བགྱིད་པས། ། མིག་གི་རབ་རིབ་རྣམ་སེལ་བའི། ། བསིལ་ཟེར་བྱེད་པ་ལྟ་བུར་མཆིས། ། ཀུན་ཏུ་འགྲིབ་པ་མ་མཆིས་སླད། ། ཤིན་ཏུ་མཚུངས་པའང་མ་ལགས་སོ། ། སྲིད་ཞིའི་རྒུད་པ་རྣམ་སེལ་ཞིང་༑ ༑ལྷ་དང་བཅས་པའི་འཇིག་རྟེན་གྱི།  ། རྒྱན་གྱི་དམ་པར་གྱུར་པས་ན།  །  དབང་གི་རྒྱལ་པོ་ལྟ་བུར་མཆིས། ། ཡེ་ཤེས་ཆེན་པོའི་དབང་བགྱིད་སླད། ། ཤིན་ཏུ་མཚུངས་པའང་མ་ལགས་སོ།  ། དེ་ལྟར་རྨད་དུ་བྱུང་བའི་ཆོས།  ། ཤིན་ཏུ་ངོ་མཚར་ གྱུར་པ་རྣམས། ཁྱོད་ཀྱི་ཆ་ཡི་དཔེ་ཟླར་མཆིས། ། ཀུན་ནས་མཚུངས་པ་འགའ་མ་མཆིས༑ ༑དེ་སླད་དཔེ་རྣམས་ཐམས་ཅད་ཀྱིས།  ། མཚོན་ཡང་བས་པ་མ་མཆིས་སོ། །ཆོས་རྒྱལ་འཕགས་པའི་གསུང་རབ་དཔེ་བསྡུར་མ་པོད་བཞི་པ། མེས་པོའི་ཤུལ་བཞག་ལས།  ས་སྐྱ་བཀའ་འབུམ།

རང་བཞིན་ཡོན་ཏན་རྒྱན་གྱི་ཕུལ། ། བླ་ན་མེད་པས་ལེགས་བརྒྱན་སླད། ། གཞན་གྱི་བཅོས་མའི་རྒྱན་རྣམས་ཀྱིས། ། བརྒྱན་པར་བགྱི་ཡང་ཅི་ཞིག་འཚལ། ། དེ་ལྟ་མོད་ཀྱི་འཕགས་མཆོག་དང་། ། འགྲོ་མཆོག་རྣམས་ཀྱི་ཉིན་དང་ཉིན། ། བསྟོད་པའི་རྒྱན་གྱིས་རྣམ་ཀུན་ཏུ། ། བརྒྱན་པར་བགྱིད་པ་མ་ལགས་སམ། ། དེ་སླད་བདག་ཀྱང་མཆོད་པ་དང་། ། སྣ་ཚོགས་བསྟོད་པའི་སྒྲ་དབྱངས་ཀྱི། ། རྒྱན་རྣམས་ཀུན་གྱིས་མགོན་པོ་ཁྱོད། ། ཀུན་ཏུ་བརྒྱན་ཕྱིར་སྤོབས་པར་གྱུར། ། འདི་ལྟར་མཆོད་པས་མཆོད་པར་བགྱིར་འོས་མ་ལུས་ཀུན་བདག་མགོན་པོ་མཆོག་ཁྱོད་མཆོད་སྤྲིན་རྒྱ་མཚོ་སྙན་ཚིག་ཆར་རྒྱུན་བསྟོད་དབྱངས་འབྲུག་གི་སྒྲ་དབྱངས་ལྡན་པས་ལེགས་མཆོད་པས། ། དེ་ལྟར་མཆོད་པས་མཆོད་བྱེད་དུ་འོས་མ་ལུས་ལུས་ཅན་ཆོས་ཀྱི་དབྱིངས་གཏུགས་ནམ་མཁའི་མཐས་ཀླས་ཀུན་གྱིས་ཀྱང་ནི་ཀུན་བཟང་རྣམ་འཕྲུལ་མཆོད་སྤྲིན་ལྟ་བུས་ལེགས་མཆོད་ཅིང་། ། ཡོན་ཏན་རྒྱ་མཚོའི་ཡོན་ཏན་ཚོགས་རྣམས་ཡོན་ཏན་ཤེས་པའི་དད་པས་དབང་བྱས་ཡོན་ཏན་བསྔགས་པའི་བསྟོད་དབྱངས་རྒྱ་མཚོ་དབྱངས་ཅན་(《ལུ》སྙན་)ཚིག་དང་ཚངས་དབྱངས་ལྟར་སྙན་ལེགས་བསྒྲགས་པས། ། སྡུག་བསྔལ་རྒྱ་མཚོ་རྣམ་པར་སྦྱངས་ནས་བསོད་ནམས་རྒྱ་མཚོ་ཀུན་ནས་རྒྱས་པའི་དཔལ་ལས་ལེགས་བྱུང་མཆོད་སྤྲིན་རྒྱ་མཚོས་ཡོན་ཏན་རྒྱ་མཚོ་སྲས་བཅས་རྟག་ཏུ་མཆོད་གྱུར་ཅིག། གཅིག་ལ་མཆོད་པས་མཆོད་འོས་ཀུན། ། ཀུན་ནས་མཆོད་པར་འགྱུར་བ་སྟེ། ། དངོས་གྲུབ་བདེ་བླག་ཉིད་སྩོལ་བས། ། ཡུལ་འདི་བླ་ན་མེད་པར་འཚལ། ། ངོ་བོ་རྣམ་དག་བཀོད་པ་རྨད། ། སེམས་ཀྱི་རྣམ་འཕྲུལ་ཕུལ་བྱུང་བས། ། ཞིང་ཀུན་རྒྱས་པར་འགེངས་པས་ན། ། མཆོད་རྫས་དམ་པ་ཉིད་ལགས་གྲང་། ། དམིགས་པ་མེད་བཞིན་གཞན་དོན་དམིགས། ། སྙན་དངགས་སྙན་པའི་བསྟོད་དབྱངས་བཅས། ། གུས་པས་འདུད་བཞིན་གུས་མཆོད་པའི། ། ཚུལ་འདི་ཆོས་ཚུལ་མ་ལགས་སམ། ། ཕྱག་འོས་ཕྱག་དང་མཆོད་པས་མཆོད་སླད་བདག་དང་གཞན་གྱིས་ཚུལ་མིན་བགྱིས་པའི་ནོངས་པ་གང་དེ་སླན་ཆད་བསྡམ་པའི་ཡིད་ཀྱིས་བཤགས། ། དགེ་དང་དགེ་འབྲས་གང་དང་གང་ཡོད་དེ་དང་དེ་ལ་དགའ་བས་ཡི་རངས་དགེ་ལེགས་རྒྱ་མཚོ་ཀུན་ཏུ་སྤེལ་སླད་རྫོགས་སངས་རྒྱས། ། གང་དང་གང་བཞུགས་དེ་དང་དེ་ལ་འཁོར་ལོ་རིན་ཆེན་བསྐོར་བར་བསྐུལ་ཞིང་འཁོར་བ་ཇི་སྲིད་བརྟན་པར་བཞུགས་གསོལ་དེ་དག་གིས། ། ཇི་ལྟ་ཇི་ལྟར་སྤྱོད་པ་སྤྱད་པ་དེ་ལྟ་དེ་ལྟར་གཞན་གྱི་དོན་ཕྱིར་བདག་གིས་སྤྱད་བགྱི་མ་ལུས་སྐྱེ་རྒུའང་སྤྱོད་གྱུར་ཅིག། བྱང་ཆུབ་སྤྱོད་པའི་ཡན་ལག་ཡན་ལག་བདུན། ། བདག་གིས་ཇི་ལྟར་སྤྱད་པ་སྤྱོད་པ་ལྟར༑ ༑སྐྱེ་རྒུ་ཀུན་གྱིས་སྤྱོད་པ་སྤྱད་བྱས་ནས། ། རང་བྱུང་རྒྱལ་བ་ལྷ་ཡི་ལྷར་གྱུར་ཅིག ༑མཆོད་འོས་ཡོན་ཏན་རྒྱ་མཚོ་ལེགས་མཆོད་པའི། ། དགེ་དེས་འགྲོ་ཀུན་མཆོད་བྱའི་གནས་ཐོབ་ནས། ། དེ་དག་ཀུན་ལ་མཆོད་སྤྲིན་རྒྱ་མཚོ་ཡིས། ། མཆོད་བྱཻད་ཀུན་ཏུ་བཟང་པོ་བདག་གྱུར་ཅིག། བསྟོད་འོས་རྣམས་ལ་བསྟོད་དབྱངས་སྙན་པའི་སྒྲས། ། བསྟོད་པའི་དགེ་བ་གང་དེས་ལུས་ཅན་ཀུན། ། བསྟོད་བྱར་གྱུར་ནས་དེ་དག་རྣམས་ལ་བདག། སྟོད་བྱེད་སྙན་དངགས་མཁན་དུའང་འགྱུར་བར་ཤོག། བདག་ཀྱང་སྐྱེ་ཞིང་སྐྱེ་བ་ཐམས་ཅད་དུ། ། རྒྱལ་དང་རྒྱལ་བའི་སྲས་པོ་ཐམས་ཅད་ལ། ། བླ་མེད་མཆོད་སྤྲིན་རྒྱ་མཚོས་མཆོད་བྱེད་ཅིང་། ། བསྟོད་དབྱངས་རྒྱ་མཚོའི་སྒྲ་ཡིས་བསྟོད་པར་ཤོག། མཐོང་བའི་ཆོས་(《ཞ》ཚེ་)འདིར་ཆོས་ལ་རབ་དད་པའི། ། ཆོས་རྒྱལ་ཆོས་ཀྱིས་རྒྱལ་ཞིང་ཞབས་བརྟན་ལ། ། ཆོས་བཞིན་ཆབ་སྲིད་ལེགས་སྐྱོང་སྐྱེ་རྒུ་ཀུན། ། ཆོས་དང་ཟང་ཟིང་དཔལ་གྱིས་འབྱོར་པར་ཤོག། འདིར་ནི་ཆོས་དོན་ཕུན་ཚོགས་པ། ། ཡང་དག་སྤོབས་པས་དབང་བྱས་ནས། ། ཚིག་སྦྱོར་སྙན་པས་བསྡེབས་པ་གང་། ། དབྱངས་ཀྱི་ཀུན་ནས་བསྙད་པའི་ཚེ། ། འཕགས་པའི་ཚོགས་རྣམས་དགྱེས་འགྱུར་ཞིང་། ། བློ་གསལ་རྣམས་ཀྱི་ཡིད་འཕྲོག་ལ། ། བླུན་པོའི་རྣ་བའི་དཔལ་བསྐྱེད་པ། ། འདི་འདྲ་སོ་སོ་རིག་པའི་རྒྱུ༑ ༑ཚིག་གི་སྡེབ་སྦྱོར་སྦྱོར་བའི་ཚུལ་ལ་ཚུལ་བཞིན་ཤེས་པའི་ཤེས་ལྡན་ཞིང་། ། དོན་གྱི་རིན་ཆེན་ཆེན་པོའི་ཆེན་པོས་ཆེས་ཆེར་མཛེས་བྱེད་སྣ་ཚོགས་ཀྱིས། ། གང་བློའི་ཁང་མཛེས་མཛེས་པར་རབ་སྤྲས་སྤྲོས་པས་སྤྲོས་པའི་ཡིད་དབང་ཕྱིར། ། གཞན་གྱི་སྙན་དངགས་ངག་གི་དཔལ་འཕྲོག་འཕྲོག་བྱེད་ཡིད་རབ་འཕྲོག་པ་སྦྱར༑ ༑ཀུནྡའི་ཕྲེང་བ་ཀུན་ནས་བསྟར་འདྲའི་སོ་ཡི་ཟེའུ་འབྲུའི་ཕྲེང་བ་ཅན། ། དཀར་ནག་རྣམ་འབྱེས་གསལ་བའི་མདངས་ལྡན་མིག་གི་པད་འདབ་རྣམ་པར་རྒྱས༑ ༑རབ་ཏུ་དགའ་བའི་རླུང་གི་ཤུགས་ཀྱིས་རོ་འཛིན་སྙིང་པོ་བསྐྱོད་པ་ལས། ། སྙན་ཚིག་དྲི་བསུང་ཕྱོགས་བཅུར་ཁྱབ་པས་ཤེས་ལྡན་བུང་བའི་ཡིད་རབ་འཕྲོག། ཚུལ་འདི་མཁྱེན་རབ་རྒྱ་ཆེ་རབ་རྒྱས་ཀུན་ནས་བརྩེ་བའི་ཐུགས་མངའ་བའི། ། ཆོས་ཀྱི་རྒྱལ་པོ་བཟང་པོའི་ཞབས་ཀྱི་ཞབས་པད་སྤྱི་བོས་གུས་བླངས་ཤིང་། ། བློ་གྲོས་རྒྱལ་མཚན་ཡོན་ཏན་ནོར་བུའི་དཔལ་གྱིས་མཚན་པ་ལེགས་འཛིན་པ། ། ཐེག་པ་མཆོག་གི་བརྟུལ་ཞུགས་བཟང་པོས་རྣམ་པར་འཕགས་པས་སྦྱར་བ་ཡིན། ཁམས་གསུམ་གྱི་ཆོས་ཀྱི་རྒྱལ་པོ་བླ་མ་བདེ་བར་གཤེགས་པ་ལ། ཆོས་གོས་རིན་པོ་ཆེ་འཇིག་རྟེན་གྱི་ཁམས་རྒྱ་མཚོའི་རྒྱན་རྣམ་པར་བཀྲམ་པ་ཞེས་བྱ་བས་མཆོད་པར་བྱེད་པའི་རབ་ཏུ་བསྔགས་པ། བསྟོད་དབྱངས་རྒྱ་མཚོ་སྙན་དངགས་རིན་པོ་ཆེའི་རྒྱན་རྣམ་པར་བཀྲ་བ་ཞེས་བྱ་བ་འདི་ནི། དགེ་སློང་ཆོས་སྨྲ་བ་བློ་གྲོས་རྒྱལ་མཚན་དཔལ་བཟང་པོ་ཞེས་བྱ་བས། ས་མོ་ལུག་གི་ལོ་དགུན་ཟླ་འབྲིང་པོ་ལ། རྒྱ་ནག་པོའི་རྒྱལ་པོ་གྲངས་མེད་པ་བྱུང་བའི་གནས་བཀྲ་ཤིས་དང་། དགེ་མཚན་དུ་མས་རྣམ་པར་བརྒྱན་པ་ཅོང་ཏོའི་མཁར་ཆེན་པོར་སྦྱར་བའོ། ། ཚུལ་འདི་ནི་རྐང་པ་ཐུང་ངུ་དང་། རིང་པོ་དང་། ཤིན་ཏུ་རིང་པོ་རྣམས་སྤེལ་ཞིང་འབྱུང་བས་རྒྱ་མཚོའི་རྦ་རླབས་ཀྱི་ཕྲ